আমি আজকের পোষ্টের শুরুতে বলেছিলাম কোয়ার্ক সম্পর্কে আলোচনা করব, কারণ গ্লুয়ন সম্পর্কে বলতে হলে কোয়ার্ক সম্পর্কে ধারণা থাকা প্রয়োজন । আমরা জানি বস্তুর মৌলিক উপাদান হচ্ছে কোয়ার্ক , আমরা যতো পরমাণু দেখি তা মূলত হ্যাড্রন এবং ইলেকট্রন দিয়ে সৃষ্ট । আমাদের সবচেয়ে পরিচিত হ্যাড্রন কণা বা সবল কণা ( হ্যাড্রন শব্দটি নেওয়া হয়েছে গ্রীক শব্দ ‘হ্যাড্রস’ থেকে যার অর্থ সবল ) হচ্ছে প্রোটন ও নিউট্রন কণা যা মূলত গঠিত আপ ও ডাউন কোয়ার্ক দিয়ে । পরীক্ষাগারে ইলেকট্রন কে যদিও সনাক্ত করা গিয়েছে কিন্তু বহু চেষ্টার পরেও হ্যাড্রনের অভ্যন্তরে বন্দি কোয়ার্ক সনাক্ত করা সম্ভব হয়নি কোয়ার্ক ধরা ছোঁওয়ার বাইরেই রয়ে গিয়েছে । নিশ্চয় প্রশ্ন আসে কেন ? কারণ দুই বা ততোধিক কোয়ার্ক কে পরস্পর হতে বিচ্ছিন্ন করতে গেলে আমরা বিপুল পরিমাণ শক্তির (সবল নিউক্লিয় বলের) মুখোমুখি হই , আর তাই এদের মধ্যের বন্ধন ভাঙ্গা অসম্ভব । আর তাই এই প্রোটন বা নিউট্রন হতে কোয়ার্ক কে বন্দিদশা হতে মুক্ত করা সম্ভব হয়নি , অনেক বিজ্ঞানীরা ধারণা করেন ভবিষ্যতেও হয়তো সম্ভব হবে না । আর তাই আমরা প্রাত্যহিক জীবনে যদিও ফোটনের অস্তিত্ব বুঝতে পারি কিন্তু গ্লুয়নের ক্ষেত্রে তা অসম্ভব । কেন অসম্ভব তা নিচের আলোচনা হতে স্পষ্ট হবে বলে মনে করি । এই আলোচনার জন্য আমরা পূর্বের কিছু বিষয় আবার ঝালাই করব , আশা করি এতে আপনাদের কোন আপত্তি নেই ।